Petri Salo

Petri Antti Juhani Salo (s. 18. lokakuuta 1959 Tampere) on suomalainen vanhempi konstaapeli ja Kokoomuksen kansanedustajana toiminut poliitikko. Hänet valittiin eduskuntaan ensi kerran vuoden 1999 vaaleissa. Salo on ollut Alahärmän kunnanvaltuustossa vuosina 1997–2008, Kauhavan kaupunginvaltuustossa vuosina 2009–2017 sekä Kauhavan kaupunginvaltuuston puheenjohtaja 2015–2017. Salo ei enää asettunut ehdokkaaksi vuoden 2011 eduskuntavaaleissa. Hän oli ehdolla vuoden 2015 eduskuntavaaleissa, mutta 1 010 ääntä ei riittänyt valintaan.

Salon puoliso vuodesta 1981 oli Maritta Myllykoski. Heillä on kolme lasta. Puoliso menehtyi vaikean sairauden murtamana tammikuun 8. päivä 2016.

Oikeudessa 
Vuonna 2007 Vaasan hovioikeus tuomitsi Salon 30 päiväsakkoon kunnianloukkauksesta, kun tämä oli vuonna 2005 levittänyt perätöntä huhua alahärmäläisen kunnanvaltuutetun osallisuudesta huumausainerikokseen. Hänet tuomittiin myös maksamaan asianomistajalle korvauksia 2 000 euroa.

Salo jäi kiinni ylinopeudesta epäiltynä toukokuussa 2010. Poliisi oli mitannut Ylihärmä-Vöyri-maantiellä henkilöautoa ajaneen Salon nopeudeksi 138 kilometriä tunnissa alueella, jossa oli 80 kilometrin nopeusrajoitus. 
Hän sai myös syytteen lahjonnasta, kun hän oli luvannut tarjota kahvit häntä sakottaneelle poliisille ja tämän työyhteisölle. Salo kiisti ylinopeuden. Käräjäoikeus kuitenkin hylkäsi lahjussyytteen, ja Salolle tuomittiin 60 päiväsakkoa törkeästä liikenneturvallisuuden vaarantamisesta yhteensä 3 780 euroa sekä ajokieltoa syyskuun 2010 loppuun.

Joulukuun 4. päivä 2017 Suomen tasavallan presidentti Sauli Niinistö on arvonimilautakunnan esityksestä myöntänyt Petri Salolle avoimessa kirjeessään maakuntaneuvoksen arvonimen.

Lähteet

Aiheesta muualla 
 Petri Salon kotisivu 
 

Kansanedustajat
Kansallisen Kokoomuksen poliitikot
Vaasan vaalipiiri
Kauhavan kaupunginvaltuutetut
Alahärmän kunnanvaltuutetut
Suomalaiset poliisit
Vuonna 1959 syntyneet
Elävät henkilöt